G4S Eesti

G4S Eesti (varem Falck Eesti ja ESS) on Eesti turvafirma, mis kuulub rahvusvahelisele turvateenuseid pakkuvale ettevõttele Allied Universal.

Eestis asuvad G4S-i esindused Tallinnas, Tartus, Pärnus ja Jõhvis ning kontorid Keilas, Haapsalus, Kuressaares, Viljandis, Rakveres ja Narvas. AS G4S Eestile kuulub turvaseadmete maaletooja ja hulgimüüja Alarmtec AS. 

G4S Eesti on alguse saanud turvaettevõttest ESS (Estonian Security Service), mille sünnipäevaks peetakse 15. märtsi 1991, mil Tallinna linnavalitsus väljastas dokumendi firma registreerimise kohta. AS ESS-st kasvas välja ESS Grupp, millest sai juhtiv turvateenuste osutaja Baltikumis ja mis reorganiseeriti 2000. aastal kontserniks Falck Baltics. Alates 2007. aastast kuni 2021. aastani oli kontserni ainuomanik G4S, kuid 2021. aastal omandas G4Si turva- ja kinnisvarahaldusteenuseid pakkuv ettevõte Allied Universal. G4S Eesti jätkab selle tütarettevõttena.

G4S Eesti ja selle eelkäijate ESSi ja Falck Eesti juhatusse on läbi aegade kuulunud näiteks Urmas Sõõrumaa, Peeter Tohver, Andrus Ossip, Margus Kolumbus ja Veiko Vaher. Praegu juhib G4S Eestit Priit Sarapuu.

Lisaks kodu- ja ärivalvelahenduste pakkumisele aitab G4S Rannavalve suviti tagada ohutust enamikus Eesti avalikes randades. 

Kuni 2019. aastani, mil osteti G4S Eesti tütarettevõte AS Ühisteenused, pakkus G4S Eesti ka infokaitseteenust. Sularaha käitlemise ärisuund müüdi 2020. aastal USA turvafirmale Brink’s. 

G4S oli 2009–2013 Eesti meeste korvpalli meistriliiga peasponsor ja alates 2013. aastast korvpalli Eesti noorte (13–19-aastaste) meistrivõistluste G4S Noorteliiga peasponsor. G4S Eesti on ka Eesti Korvpalliliidu ja Eesti korvpallikoondiste suursponsor.

Ajalugu

AS ESS 
15. märts 1991 rajati Julgestusteenistuse AS ESS ja alustati mehitatud valve teenuse osutamist. 1992 tuli kliendiks Hansapank (tänane Swedbank) ja tellis valveteenust oma kontoritele.

1993. aastal jõuti esimese tütarettevõtte, AS ESS Ida-Virumaa asutamiseni. 1994 loodi ka AS-id ESS Pärnu, ESS Lõuna ja ESS Lääne-Virumaa ning 1995 ESS Narva. Samuti alustati 1994 tehnilise valve teenuse, saateteenuse ja rahaveoteenuse osutamist ning asutati esimene turvakool Eestis, ESS Koolituskeskus.

Kontsern ESS Grupp moodustati 1996. aastal. Moodustati turvaseadmete maaletoomise ja müügiga tegelev AS Alarmtec. Samal ajal läks ESS ka välisturule, kui Lätis asutati AS LSS. Aasta hiljem laieneti Leetu, asutades ettevõtte UAB ESS Saugos Tarnyba, mis praegu kannab nime UAB G4S Security.

AS ESS Tallinn sai 1997. aastal BVQI-lt ISO 9002 kvaliteedisertifikaadi.

Toimus ESS aktsiate avalik emissioon, kui aktsiaselts noteeriti Tallinna börsi lisanimekirjas.

Asutati AS Sularahakeskus ning reorganiseeriti ESS Koolituskeskus, mille baasil loodi Akropol A-ga ühisfirma Balti Äriturvakool. 1998. aastal jätkati tegevuse laiendamist, kui asutati ESS Kinnisvarahoolduse AS. Ühtlasi alustas ESS rannavalveteenuste osutamist. 

25. juunil 1998 omandas ESS RAS Valvekoondise erastanud EVK Grup enamusaktsiad, saavutades sellega liidripositsiooni turvateenuste turul. Peagi ostis rahvusvaheline majanduskontsern Falck Group 65% ESSi aktsiatest, mille järel võõrandas ESS oma osalused mitteturvaettevõtetes ja lahkus börsilt.

Samas jätkas ettevõte laienemist ning 1999. aastal omandas ESSi Leedu tütarettevõtte UAB Falck Security turvafirma UAB Gelvora, saades seeläbi Leedu suurimaks eraturvaettevõtteks. Ühtlasi osteti ka Klaipėda suurima turvafirma JAP. Aasta hiljem ühinesid ESSi tütarettevõte LSS ja turvafirma Apsargs, mille järel tekkis Läti suurim eraturvafirma Falck Apsargs. Samas reorganiseeriti ESS Grupp kontserniks Falck Baltics ning Eestis tegutsevad ettevõtted omaette kontserniks ESS Eesti.

2001. aastal alustas ESS Eesti valveteenuste osutamist Hiiumaal ning AS Falck Pääste alustas kiirabiteenuse osutamist. Ühtlasi hakati osutama tasulise parkimise korraldamist.

UAB Falck Security alustas 2001. aastal sularahavedu ja -töötlemist Leedus ning Group 4 Falck Latvija 2002. aastal sama teenuse osutamist Lätis.

Falck Eesti 
2002. aastal jõudis lõpule ESS Eesti ja Akropol A juriidiline ühendamine. Muutus ettevõtte ärinimi ja ESS Eestist sai AS Falck Eesti. Ühtlasi algas üleminek kaubamärgile Falck, mis oli juba Lätis ja Leedus läbi viidud. Suurimaks ürituseks oli Eestis peetud Eurovisiooni lauluvõistluse turvalisuse tagamine.

2003. aastal alustasid Eesti Politsei ja Falck kõikjal riigis lepingulist koostööd ning Falck Eesti alustas piletikontrolli ühistranspordis. Samal aastal said kõik Falcki patrullid autodesse GPS-terminalid ja patrullautodes alustati pihuarvutite süsteemi juurutamist.

2004 toimusid muutused ettevõtte omanike ringis. 2000. aastal liitumise tulemusena moodustunud Group 4 Falck, mille käes oli Falck Baltics enamusosalus, ühines 2004. aastal Suurbritannia ettevõttega Securicor, mille tulemusel tekkis maailma suurim turvateenuseid osutav ettevõte Group 4 Securicor (tänapäeval G4S).

2005 tõi Falck turule juhtmevaba koduvalve ja avas e-teeninduse ning lõi värbamisprotsessi tõhustamiseks Falcki Värbamiskeskuse. 2006 avati Jõhvis ja Tartus uued rahatöötluskeskused ning alustati töötajatele renditava uue ühiselamu ehitust. Siseneti turule uue teenusega FalckSTAFF. Falck Eesti sai konkurentsivõimelisema äriteenindusettevõtte auhinna.

G4S Eesti 
2007

Muutus ettevõtte ärinimi, kui Falck Eestist sai AS G4S Eesti ning algas üleminek kaubamärgile G4S. Aasta hiljem müüsid investeerimisfirma U.S. Invest jt väikeaktsionärid osaluse selleks ajaks Baltikumi suurimaks turva- ja teeninduskontserniks kasvanud G4S Balticsis ja selle kaudu ka G4S Eestis. Ettevõtte suuromanikust G4S-ist sai ettevõtte ainuomanik.

Asutati AS-i G4S Baltics tütarettevõtena AS Ühisteenused, mis tegeleb liikluse reguleerimise, parkimiskorralduse, parkimismajade ja parklate opereerimise, parkimiskontrolli ja ühistranspordi piletileviga.

2009

Ühendati seni regionaalsel põhimõttel tegutsenud ettevõtted (AS G4S Lääne-Eesti, AS G4S Lõuna-Eesti, AS G4S Ida-Eesti) ja AS Sularahakeskus AS-iga G4S Eesti.

2010

Eurole ülemineku projekti raames vedasid G4S-i rahaveoautod üle Eesti laiali 9,1 miljonit eurokupüüri ja 70,5 miljonit euromünti.

Ettevõte pälvis 2010. aastal mitu auhinda: konkurentsivõimelisim äriteenindusettevõte, Tallinna laste- ja noortesõbralikem ettevõte ning Tartu kõige vastutustundlikum ettevõte. 

UNICEF Eesti rahvuskomitee tunnustas G4S Noorteklubi Sinilinnu aastapreemiaga. 

2011

Konkurentsivõimelisima äriteenindusettevõtte auhind saadi ka 2011. aastal. 

Vastutustundliku Ettevõtluse Foorum andis G4S-ile jätkusuutliku ettevõtluse kvaliteedimärgise nii 2011., 2012., 2013. kui ka 2014. aastal.

2013

Kui Eestis avati 2013. aastal elektriautode kiirlaadimisvõrk, siis selle klienditeeninduse eest hakkas vastutama G4S.

Maakonnapõhise sotsiaalkampaania "Hoolin oma kodukandist!" eest nimetas Eesti Terviseedenduse Ühing 2013. aastal G4S-i aasta tervisesõbraks.

2014

G4S Koduvalve teenustele lisandus turvagarantii. 

G4S sai vastutustundliku ettevõtluse kvaliteedimärgise pronkstase. 

G4S-i eTeenindus oli konkursil Aasta Digitegu 2014 digiturunduse auhinna nominent veebilehtede kategoorias.  

2015 

G4S võttis Eesti turul esimesena kasutusele e-patrulli süsteemi.

G4S-i projekteeritud Transiidikeskuse AS integreeritud valvelahendus sai aasta turvalahenduse auhinna 2015. 

G4S-i projekt "Mina olen G4S" võitis suhtekorralduse auhinna sisekommunikatsiooni preemia ja samal aastal hakkas G4S korraldama kampaaniat "Märka turvateenindajat!".

2016

G4S sai aastatel 2016 ja 2017 vastutustundliku ettevõtluse kvaliteedimärgise hõbetase.

G4S-i tunnustati kui aasta kultuurisõpra.

G4S oli 2016.–2017. Euroopa Äriauhindade Konkursi üks finaliste kliendifookuse kategoorias.

2019

2019 UG Investeeringud OÜ ostis AS G4S Balticsilt AS Ühisteenused.  

2020 

CV-online’i uuringus sai G4S Eesti teenindussektori 2019. aasta ihaldusväärseima tööandja tiitli. 

Suitsu- ja vinguanduriteenus NUBLU sai Aasta Turundustegu 2019 auhinna.  

2021 

Eesti Turvaettevõtete Liit valis 2020. aasta turvatehnikuks G4S-i töötaja Toomas Rajasaare. 

G4S Eesti said CV.ee tiitli Top Tööandja teenindussektoris 2022 2.koha. 

G4S-i omandas USA turvafirma Allied Universal.  

2022 

G4S Eesti sai CV.ee tiitli Top Tööandja teenindussektoris 2022 3.koha. 

Eesti Turvaettevõtete liit valis 2021. aasta turvatöötajaks G4S-i töötaja Vitali Lazarenkov ning aasta turvatehnikuks G4S-i töötaja Henry Tauden.

Viited

Välislingid 
Corporate Watch UK, Group 4 Falck, A Corporate Profile, Updated July 2003
www.g4s.ee
"Konkurent süüdistab G4Si ebaausas hinnapoliitikas". Postimees, 25. märts 2015
"G4S ekspordib Eestis teenitud kasumi". Postimees, 3. november 2015

Eesti ettevõtted
Turvafirmad